ai4bharat/Pralekha huggingface dataset:
संरक्षण मंत्रालय
राफेल विमानांचे फ्रान्स मधून भारतात येण्यासाठी उड्डाण
नवी दिल्ली, 27 जुलै 2020
भारतीय वायुदलाच्या पहिल्या पाच राफेल विमानांंनी फ्रान्सच्या मेरीन्याक इथल्या दासो कंपनीच्या तळावरुन आज सकाळी उड्डाण केले आहे. यातील तीन विमाने एक आसनी, तर दोन विमाने दोन आसनांची आहेत.
फ्रान्सच्या दासो कंपनीतून मागवलेली ही सर्व विमाने दोन टप्प्यांमध्ये भारतात येतील. ह्या पहिल्या टप्प्यातील पाच विमाने भारतीय वायुदलाचे विशेष प्रशिक्षित वैमानिक उड्डाण करून घेऊन येत आहेत. या विमानांच्या उड्डाणाच्या दरम्यानच भारतीय वैमानिक त्यामध्ये इंधनही भरणार असून त्यासाठी फ्रेंच वायुदलाने इंधन वाहू विमानेही पाठवली आहेत.
हवामान स्वच्छ राहिल्यास ही विमाने अंबाला इथल्या वायुसेना तळावर 29 जुलै 2020 रोजी पोचतील अशी अपेक्षा आहे. या नव्या राफेल विमानांसाठी भारतीय वायुसेनेची 17 क्रमांकाची स्क्वाड्रन 'गोल्ड्न अॅरो' अंबाला वायुसेना तळावर उभारण्यात आली आहे.M.Iyengar/U.Raikar/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 180
माहिती आणि प्रसारण मंत्रालय
गोव्याच्या केंद्रीय जनसंपर्क विभागाने, खेलो इंडियाच्या खेळाडूंसाठी कंपालच्या इनडोर स्टेडियम मध्ये आयोजित केला योगदिनाचा कार्यक्रम
गोवा, 21 जून 2023
गोव्याच्या केंद्रीय जनसंपर्क ब्यूरो कार्यालयाने, खेलो इंडियाच्या राज्यातील उत्कृष्टता केंद्राच्या सहकार्याने, खेलो इंडियाच्या विद्यार्थ्यांसाठी, योगदिनानिमित्त भव्य कार्यक्रमाचे आयोजन केले होते. कंपालच्या इनडोअर स्टेडियममध्ये हा कार्यक्रम आयोजित करण्यात आला होता.
युवा अॅथलिस्ट मध्ये योगाभ्यासाचे महत्व पोहचवण्याच्या उद्देशाने आयोजित ह्या कार्यक्रमात, खेलो इंडिया विद्यार्थी उत्कृष्टता केंद्राच्या 100 उत्साही विद्यार्थ्यांनी सक्रियपणे यात सहभाग नोंदवला. या कार्यक्रमात, पारंपरिक योगासनांवर भर देण्याऱ्या अनेक स्पर्धा आयोजित करण्यात आल्या होत्या. या स्पर्धांमधे, सर्व सहभागी लोकांनी, त्यांची कौशल्ये आणि निग्रहाचा परिचय दिला. विद्यार्थ्यांच्या उत्कृष्ट कामगिरीची दखल घेऊन, विजेत्यांना बक्षिसेही देण्यात आली.
आजवर लाखो शिष्यांना योगाभ्यासाचे धडे देणारे सुप्रसिद्ध आणि अनुभवी योग गुरु सुरेश कुमार यांच्या मार्गदर्शनाखाली, हा योगाभ्यास झाला. यावेळी, सहभागी विद्यार्थ्यांना मार्गदर्शन करतांना त्यांनी सांगितले, की योगशास्त्र ही भारताने जगाला दिलेली अनमोल देणगी आहे. त्यांनी दैनंदिन योगाभ्यास करण्याचे महत्त्वही अधोरेखित केले. योगाभ्यासामुळे आपले मन शांत राहते आणि विद्यार्थ्यांमधे आत्मविश्वास वाढतो, असेही त्यांनी सांगितले. योगामुळे होणारे फायदे, विद्यार्थ्यांच्या इतर विविध स्पर्धांमधे देखील आपली कामगिरी सुधारण्यात उपयुक्त ठरतील, असेही त्यांनी सांगितले.
या कार्यक्रमाला KISCE चे संचालक सुमित मोहन, गोवा सीबीसीचे प्रसिद्धी अधिकारी रियास बाबू आणि KISCE चे समर्पित प्रशिक्षक उपस्थित होते. त्यांच्या पाठिंब्याने आणि प्रोत्साहनामुळे या कार्यक्रमात खूप मोलाची भर पडली, ज्यामुळे युवा खेळाडूंना त्यांच्या सर्वांगीण विकासाचा अविभाज्य भाग म्हणून योग स्वीकारण्यास प्रवृत्त केले जाईल.
योगाभ्यासामुळे मिळणाऱ्या शारीरिक, मानसिक आणि आध्यात्मिक लाभांना आता जागतिक स्तरावर व्यापक मान्यता मिळाली आहे. त्याची क्षमता ओळखून, केंद्रीय दळणवळण विभाग गोवा आणि खेलो इंडिया राज्य उत्कृष्टता केंद्र, गोवा यांनी इच्छुक खेळाडूंमध्ये योगाची संस्कृती वाढवण्यासाठी हा पुढाकार घेतला आहे. योगाच्या सरावाला चालना देऊन, या तरुण प्रतिभांचे सर्वांगीण कल्याण आणि कार्यप्रदर्शन वाढवण्याचे त्यांचे ध्येय आहे.
गोव्यातील युवा अॅथलिस्टची क्षमता वाढवण्यासाठी खेलो इंडियाच्या उत्कृष्टता केंद्रात ह्या योगदिनाचे यशस्वी आयोजन, गोव्याच्या केंद्रीय संचार ब्यूरो आणि खेलो इंडिया केंद्राची कटिबद्धता दर्शवणारे आहे. अशा उपक्रमांद्वारे भविष्यातील पिढी अधिक निरोगी आणि संतुलित होण्याचा मार्ग मोकळा होतो, आणि देशांच्या क्रीडा क्षेत्रात ते अधिकाधिक लक्षणीय, महत्वाचे योगदान देऊ शकतात.PIB Panaji | S.Bedekar/R.Aghor/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 33
जलशक्ती मंत्रालय
पेयजल आणि स्वच्छता विभाग तसेच जलशक्ती मंत्रालय 2 ऑक्टोबर ते 31 ऑक्टोबर 2023 या कालावधीत स्वच्छता आणि प्रलंबित संदर्भांचा निपटारा करण्यासाठी आयोजित विशेष मोहीम 3.0 मध्ये होणार सहभागी
नवी दिल्ली, 13 सप्टेंबर 2023
संस्थात्मक स्वच्छता करणे आणि सरकारी कार्यालयांमधील प्रलंबितता कमी करणे या उद्देशाने प्रशासकीय सुधारणा आणि सार्वजनिक तक्रार विभागाने  2 ऑक्टोबर ते 31 ऑक्टोबर 2023 या कालावधीत विशेष मोहीम 3.0 राबविण्यासाठी मार्गदर्शक तत्त्वे जारी केली आहेत. त्यानुसार, पेयजल आणि स्वच्छता विभाग  वर निर्देशित 2 ऑक्टोबर ते 31 ऑक्टोबर 2023 या कालावधीत होणाऱ्या मोहीम 3.0 मध्ये सहभागी होणार असून या मोहिमेच्या 15 सप्टेंबर 2023 पासून सुरू होणार्या पूर्वतयारी टप्प्यात देखील हा विभाग सहभागी होत आहे.
2. पेयजल आणि स्वच्छता विभागाने  2 ऑक्टोबर ते 31 ऑक्टोबर 2022 या कालावधीत त्याच्या प्रशासकीय नियंत्रणाखालील क्षेत्रीय कार्यालयात प्रलंबित संदर्भांची विल्हेवाट लावण्यासाठी आणि स्वच्छता प्रचारासाठीची विशेष मोहीम 2.0 मध्ये भाग घेतला होता. 2 ऑक्टोबर ते 31 ऑक्टोबर 2022 या कालावधीत विशेष मोहिमेच्या अंमलबजावणीच्या टप्प्यात, अति विशिष्ट  संदर्भ, आयएमसी संदर्भ, राज्य सरकार संदर्भ, पंतप्रधान कार्यालय  संदर्भ, सार्वजनिक तक्रारी आणि सार्वजनिक तक्रारी अपील यासारख्या विविध श्रेणींमधील प्रलंबित प्रकरणे कार्यक्षमतेने निकाली काढण्यात आली आणि विशिष्ट फायलींचे पुनरावलोकन करण्यात आले. या विशेष मोहिमेमुळे 600 चौरस फूट जागा मोकळी झाली होती. प्रशासकीय सुधारणा आणि सार्वजनिक तक्रार विभागाद्वारे  तयार केलेल्या SCDPM पोर्टलवरही मोहिमेदरम्यानच्या उपलब्धी माहिती अपलोड करण्यात आली आहे. मोहिमेच्या प्रसिद्धीसाठी प्रसार माध्यमांना देखील यामध्ये सामील करून घेण्यात आले होते.
3. विशेष मोहीम 2.0 अंतर्गत घेण्यात येत असलेले प्रयत्न मोहिमेनंतर देखील नोव्हेंबर 2022 ते ऑगस्ट 2023 या कालावधीत सुरू ठेवण्यात आले होते. नोव्हेंबर 2022 ते ऑगस्ट 2023 या कालावधीतील प्रलंबित संदर्भ निकाली काढण्याच्या कामात मिळालेल्या यशांचे ठळक मुद्दे खालीलप्रमाणे आहेत:
 व्हीआयपी संदर्भ - 48
 राज्य सरकार संदर्भ - 88
 सार्वजनिक तक्रारी - 3428
 सार्वजनिक तक्रार अपील - 215
4. आता, पेयजल आणि स्वच्छता विभाग  2 ऑक्टोबर 2023 पासून सुरू होणाऱ्या विशेष मोहीम 3.0 मध्ये आणखी सक्रियपणे सहभागी होण्याची तयारी करत आहे.
S.Patil/S.Mukhedkar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 45
विज्ञान आणि तंत्रज्ञान मंत्रालय
कोविड-19 रुग्णांवर कॉल्किसीनच्या चाचण्या करण्यास लक्साई लाईफ सायन्सेससोबत भागीदारीमध्ये सीएसआयआरला मिळाली परवानगी
नवी दिल्ली, 12 जून 2021
कोविड-19 रुग्णांवर उपचार करताना त्यांच्या प्रकृतीत सुधारणा करण्याच्या उद्देशाने कॉल्किसीन या औषधाची सुरक्षितता आणि प्रभावीपणा तपासून पाहण्यासाठी वैज्ञानिक आणि औद्योगिक संशोधन परिषद  आणि लक्साई लाईफ सायन्सेस यांना भागीदारीमध्ये दुसऱ्या टप्प्यातील दोन प्रकारच्या वैद्यकीय चाचण्या करण्याची परवानगी डीसीजीआयने दिली आहे. या महत्त्वाच्या चाचण्यांमध्ये सीएसआयआरच्या हैदराबाद येथील इंडियन इन्स्टिट्युट ऑफ केमिकल टेक्नॉलॉजी  आणि जम्मू येथील इंडियन इन्स्टिट्युट ऑफ इंटेग्रेटीव्ह मेडीसीन  या संस्थाची लक्साई लाईफ सायन्सेस सोबत भागीदारी आहे.
गाऊट आणि संबंधित दाहकारक स्थितींवरील उपचारांसाठी या औषधाचा वापर होत असून, कोविड-19 वरील रुग्णांवरील उपचारांच्या चाचण्यांसाठी परवानगी मिळाल्याबद्दल सीएसआयआरचे महासंचालक डॉ. शेखर मांडे यांनी समाधान व्यक्त केले आहे. हृदयरोगाशी संबंधित सहव्याधी असलेल्या रुग्णांच्या समस्या कमी करण्यासाठी आणि दाहकारक सायटोकिन्सचे प्रमाण कमी करण्यासाठी याचा वापर करणे शक्य होत असल्याने रुग्णांच्या प्रकृतीत लवकर सुधारणा करण्यासाठी नियमित उपचारांसोबत कॉल्किसीनची जोड दिल्यास ते परिणामकारक ठरू शकते, अशी माहिती सीएसआयआरच्या महासंचालकांचे सल्लागार डॉ. राम विश्वकर्मा यांनी दिली. कोविड-19 च्या संसर्गानंतर हृदयविकाराशी संबंधित समस्या वाढत असल्याने आणि कोविड संसर्गापश्चातही निर्माण होणाऱ्या समस्यांमुळे अनेकांना जीव गमवावे लागत असल्याची आणि त्याचबरोबर या समस्या निर्माण होऊ नयेत म्हणून नव्या किंवा एका व्याधीवरील औषधांचा इतर व्याधींवर नव्याने वापर करण्याबाबत विचार करण्याची सूचना अनेक जागतिक संशोधनांच्या माध्यमातून करण्यात आली आहे.
कॉल्किसीनच्या वापराच्या दुसऱ्या टप्प्यातील चाचण्यांचा प्रभावीपणा सिद्ध होण्याकडे आपण उत्सुकतेने पाहत असल्याचे सीएसआयर-आयआयसीटी, हैदराबाद चे संचालक डॉ. एस चंद्रशेखर आणि सीएसआयआर- आयआयआयएम, जम्मूचे संचालक डॉ. डी एस रेड्डी यांनी सांगितले. रुग्णालयात दाखल असलेल्या अनेक रुग्णांचे जीव वाचवण्यात हे औषध मोलाची भूमिका बजावू शकेल, अशी अपेक्षा त्यांनी व्यक्त केली. भारतामध्ये या महत्त्वाच्या औषधाचे मोठ्या प्रमाणावर उत्पादन होत असल्याने ही चाचणी यशस्वी झाल्यास हे औषध रुग्णांना अतिशय कमी दरात उपलब्ध होऊ शकेल.
या चाचण्यांसाठी देशभरात विविध ठिकाणी अनेक रुग्णांची नोंदणी प्रक्रिया यापूर्वीच सुरू झाली आहे आणि पुढील 8 ते 10 आठवड्यात या चाचण्या पूर्ण होतील, अशी माहिती लक्साईचे सीईओ डॉ. राम उपाध्याय यांनी दिली. या चाचण्यांचे निष्कर्ष आणि नियामक मंजुरीच्या आधारावर हे औषध खूप मोठ्या प्रमाणावर उपलब्ध करता येईल, असे त्यांनी सांगितले.
या औषधाबाबत अलीकडेच झालेल्या वैद्यकीय अध्ययनाबाबतची माहिती अग्रणी वैद्यकीय नियतकालिकांमध्ये प्रसिद्ध करण्यात आली आहे. त्यानुसार हे औषध पुन्हा पुन्हा उद्भवणाऱ्या हृदयविकारविषयक समस्या, हृदयविकारानंतर निर्माण होणाऱ्या समस्या आणि हृदयशस्त्रक्रिया झाल्यानंतर निर्माण होणारी पेरी प्रोसिड्युरल ऍट्रियल फायब्रिलेशन आणि एट्रियल फायब्रिलेशन अबलेशन या समस्या कमी करत असल्याचे निष्कर्ष प्रसिद्ध करण्यात आले आहेत.
S.Tupe/S.Patil/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 186
पंतप्रधान कार्यालय
नवरोज निमित्त पंतप्रधानांच्या शुभेच्छा
नवी दिल्ली, 21 मार्च 2023
पंतप्रधान नरेंद्र मोदी यांनी पारशी नववर्ष दिन नवरोज निमित्त सर्वांना शुभेच्छा दिल्या आहेत. आपल्या ट्वीट संदेशात पंतप्रधान म्हणतात.
“नवरोज मुबारक. या पवित्र दिनी मी सर्वांच्या मंगलमय आणि निरोगी आयुष्यासाठी प्रार्थना करतो. येणाऱ्या वर्षात सर्वांच्या आयुष्यात सुख, समाधान आणि समृद्धी येवो. समाजात एकतेची भावना वाढीस लागो.”
S.Thakur/S.Mohite/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पंतप्रधान कार्यालय
पंतप्रधानांनी देशवासियांना स्वातंत्र्यदिनाच्या शुभेच्छा दिल्या
पंतप्रधान नरेंद्र मोदी यांनी स्वातंत्र्य दिनानिमित्त देशातील जनतेला शुभेच्छा दिल्या आहेत.
एका ट्विटमध्ये पंतप्रधान म्हणाले;
"आपणा सर्वांना स्वातंत्र्यदिनाच्या शुभेच्छा.
तुम्ही सर्वांचे 75 व्या स्वातंत्र्यदिनानिमित्त खूप खूप अभिनंदन. स्वातंत्र्याच्या अमृत महोत्सवाचे हे वर्ष देशवासीयांमध्ये नवीन ऊर्जा आणि नव चेतना निर्माण करो.
जय हिंद!
#IndiaIndependentDay
पंतप्रधान कार्यालय
केंद्रीय माध्यमिक शिक्षण मंडळ सीबीएसई ने इयत्ता बारावीचे निकाल जाहीर केल्यानंतर पंतप्रधान नरेंद्र मोदी यांनी केले विद्यार्थ्यांचे अभिनंदन
विद्यार्थ्यांनी आपल्या अंत:प्रेरणेचा आवाज ऐकण्याचे पंतप्रधानांचे विद्यार्थ्यांना आवाहन
आपल्या निकालावर समाधानी नसलेल्या विद्यार्थ्यांना पंतप्रधानांनी केले प्रोत्साहित
नवी दिल्ली, 22 जुलै 2022
केंद्रीय माध्यमिक शिक्षण मंडळ सीबीएसईने इयत्ता बारावीचे निकाल जाहीर केल्यानंतर पंतप्रधान नरेंद्र मोदी यांनी विद्यार्थ्यांचे अभिनंदन केले आहे.
अनेक ट्वीटसच्या मालिकेत पंतप्रधान म्हणाले :
केंद्रीय माध्यमिक शिक्षण मंडळ सीबीएसईच्या इयत्ता बारावीच्या परीक्षेत उत्तीर्ण झालेल्या माझ्या सर्व युवा मित्रांचे अभिनंदन. या तरुणांची जिद्द आणि निष्ठा वाखाणण्याजोगी आहे. संपूर्ण मानवतेला जेव्हा असाधारण अशा आव्हानाचा सामना करावा लागला त्या काळात या विद्यार्थ्यांनी परीक्षेची तयारी केली आणि यश संपादन केले, असे पंतप्रधान म्हणाले.
‘केंद्रीय माध्यमिक शिक्षण मंडळ सीबीएसईच्या इयत्ता बारावीच्या परीक्षेत उत्तीर्ण झालेल्या आमच्या शूर परीक्षा योद्ध्यांची प्रतीक्षा अगणित संधी करत आहेत.त्यांनी आपल्या आपल्या अंत:प्रेरणेचा आवाज ऐकावा आणि त्यांना रुची असेल त्या विषयात प्राविण्य मिळवावे. त्यांच्या भविष्यातील कामगिरीबद्दल माझ्या हार्दिक शुभेच्छा‘
काही विद्यार्थी त्यांच्या निकालावर नाखूष असतील मात्र त्यांनी हे समजून घ्यायला हवे की केवळ एका परीक्षेवर त्यांचे भवितव्य अवलंबून नसते. मला खात्री आहे की येणाऱ्या काळात ते अधिक उज्ज्वल यश संपादन करतील. याव्यतिरिक्त यावर्षी आम्ही परीक्षा पे चर्चा या कार्यक्रमात परीक्षेच्या वेगवेगळ्या पैलूंवर केलेल्या चर्चेचे मुद्दे सामायिक करत आहे, असे पंतप्रधान म्हणाले.
S.Tupe/B.Sontakke/P.Malandkar
(
संरक्षण मंत्रालय
संरक्षण मंत्री राजनाथ सिंह यांच्या उपस्थितीत पुण्यात राष्ट्रीय संरक्षण प्रबोधिनीच्या 137 व्या दीक्षांत समारंभ
जगात शांततेचा संदेश भारत देत आहे: संरक्षण मंत्री
नवी दिल्ली, 30 नोव्हेंबर 2019
पुण्यात राष्ट्रीय संरक्षण प्रबोधिनीच्या 137 व्या दीक्षांत समारंभात आज संरक्षण मंत्री राजनाथ सिंह यांनी पासिंग आऊट परेडचा आढावा घेतला. क्षेत्रपाल परेड मैदानात झालेल्या या दीक्षांत समारंभात 284 कॅडेट्सनी अभ्यासक्रम पूर्ण करुन पदवी संपन्न केली. यात काही परदेशी कॅडेट्स देखील होते.
यावेळी बोलतांना संरक्षण मंत्री राजनाथ सिंह यांनी सर्व कॅडेट्सचे अभिनंदन केले. राष्ट्रीय संरक्षण प्रबोधिनीच्या तालमीत तयार झालेले कॅडेट्स त्यांच्या लष्करी करियरमध्ये कितीही कठीण आव्हानांचा सामना करण्यास तयार असतात, असे राजनाथ सिंह म्हणाले. कॅडेट्स आपल्या शिस्तबद्ध आयुष्यातून व्यावसायिक दृष्टीकोन शिकू शकतात.
पंतप्रधान नरेंद्र मोदी यांच्या नेतृत्वाखाली भारत जगभरात शांततेचा संदेश पसरवत आहे, त्याचवेळी आपल्या देशाने हे ही दाखवून दिले आहे की जेव्हा गरज असेल तेव्हा देश कठोर आणि आक्रमक होऊ शकतो. दहशतवादाविरुद्ध भारताने सुरु केलेल्या लढ्यात लष्करी, निमलष्करी दले आणि पोलीस यांच्या समन्वयामुळेच यश मिळत आहे, असे राजनाथ सिंह म्हणाले.
सर्व देशांशी शांततामय आणि स्नेहाचे संबंध ठेवण्यावर भारताचा विश्वास आहे. आणि आमच्या सीमांच्या पलिकडे जाण्याची भारताची महत्वाकांक्षा नाही आणि कधीही आम्ही कुठल्याच देशाच्या कारभारात हस्तक्षेप केलेला नाही. मात्र जर कोणी आमच्या देशाची शांतता भंग करण्याचा, सलोखा बिघडवण्याचा प्रयत्न करत असेल, तर आम्ही त्यांना चोख उत्तर देऊ, असे राजनाथ सिंह म्हणाले. देशाचे सार्वभौमत्व आणि क्षेत्रीय एकात्मता आबाधित राखण्यासाठी सरकार कटिबद्ध आहे, असा पुनरुच्चार संरक्षणमंत्र्यांनी यावेळी केला.
सध्या दहशतवादाचे स्वरुप बदलले असून आगामी काळात सायबर हल्ल्यासारख्या समस्यांचा सामना करण्यासाठी आपणही आधुनिक आणि सज्ज असायला हवे, असे राजनाथ सिंह म्हणाले.
त्याशिवाय, देशात येणाऱ्या नैसर्गिक आपत्तींच्या काळात गणवेशातील सैनिकांनी मानवतेच्या दृष्टीकोनातून देशवासियांना संकटातून बाहेर काढण्यास तत्पर असायला हवे, असे त्यांनी सांगितले.
या पासिंग आऊट परेड मध्ये राष्ट्रपतींचे सुवर्णपदक कॅप्टन माज्जी गिरीधर यांंना, रौप्य पदक कॅप्टन कुशाग्र मिश्रा यांना, तर कांस्य पदक कॅप्टन एन के विश्वकर्मा यांना प्रदान करण्यात आले.
S.Tupe/R.Aghor/D.Rane
(Visitor Counter : 43
माहिती आणि प्रसारण मंत्रालय
डॉ बाबासाहेब आंबेडकर यांच्या 64 व्या महापरिनिर्वाण दिनानिमित्त ‘डॉ बाबासाहेब आंबेडकर’ चित्रपटाचे प्रदर्शन
मुंबई, 5 डिसेंबर 2020
भारतीय संविधानाचे शिल्पकार, समाजसुधारक भारतरत्न डॉ बाबासाहेब आंबेडकर यांच्या 64 व्या महापरिनिर्वाण दिनानिमित्त, उद्या म्हणजे 6 डिसेंबर रोजी माहिती आणि प्रसारण मंत्रालयाच्या अखत्यारीतील ‘फिल्म डिव्हिजन’ च्या वतीने त्यांना श्रद्धांजली म्हणून त्यांच्या जीवनचरित्रावरील माहितीपट, ‘डॉ बाबासाहेब आंबेडकर’चे प्रदर्शन केले जाणार आहे. जब्बार पटेल यांनी दिग्दर्शित केलेला हा चित्रपट, फिल्म्स डिव्हिजनच्या ‘या आठवड्यातील माहितीपट’ विभागाअंतर्गत, https://filmsdivision.org/ या वेबसाईट वर किंवा https://www.youtube.com/FilmsDivision यु-ट्यूब चॅनेलवर उद्या मध्यरात्रीपर्यंत बघता येईल.
भारतरत्न डॉ बाबासाहेब आंबेडकर यांच्यावरील हा माहितीपट, देशातील महान कायदेतज्ञ, अर्थतज्ञ आणि समाजसुधारक यांच्या जीवनकार्याचा आणि विशेषतः समाजातल्या वंचित घटकांसाठी त्यांनी आयुष्यभर केलेल्या सेवाकार्याचा विस्तृत आणि वेधक परिचय करून देणारा आहे. राज्यघटनेचा मसुदा तयार करण्यात डॉ बाबासाहेबांनी दिलेल्या अतुल्य योगदानाची माहितीही आपल्याला या चित्रपटातून होते.
S.Tupe/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 78
गृह मंत्रालय
पंतप्रधान नरेंद्र मोदी यांनी राष्ट्रीय मानवाधिकार आयोगाच्या 28 व्या स्थापना दिन कार्यक्रमाला दुरदृष्य प्रणालीद्वारे केले संबोधित, केंद्रीय गृह मंत्री अमित शहा या कार्यक्रमाला उपस्थित
देशातल्या कोट्यवधी गरिबांनाही समानतेचा अधिकार आहे आणि या वर्गाला मुलभूत सुविधा प्राप्त होतील तेव्हाच खऱ्या अर्थाने स्वातंत्र्य प्राप्त होईल – केंद्रीय मंत्री अमित शहा
28 वर्षांच्या वाटचालीत राष्ट्रीय मानवाधिकार आयोगाने 20 लाखाहून अधिक प्रकरणांचा निपटारा केला आणि पिडीतांना 205 कोटी रुपयांपेक्षा जास्त नुकसान भरपाई दिली
कोठडी मृत्यू असो किंवा स्वच्छता कर्मचारी, आदिवासी, दलित यांचे अधिकार, मानवाधिकार आयोगाने प्रत्येक क्षेत्रात त्यांचा आवाज होण्याचा यशस्वी प्रयत्न केला
नवी दिल्ली, 12 ऑक्टोबर 2021
पंतप्रधान नरेंद्र मोदी यांनी राष्ट्रीय मानवाधिकार आयोगाच्या 28 व्या स्थापना दिन कार्यक्रमाला दुरदृष्य प्रणालीद्वारे संबोधित केले. नवी दिल्लीत विज्ञान भवनात झालेल्या या कार्यक्रमाला केंद्रीय गृह आणि सहकार मंत्री अमित शहा, केंद्रीय गृह राज्य मंत्री नित्यानंद राय, मानवाधिकार आयोगाचे अध्यक्ष न्यायमूर्ती अरुण मिश्रा उपस्थित होते.
2014 मध्ये देशात जेव्हा नवे सरकार सत्तेवर आले, तेव्हा पंतप्रधान नरेंद्र मोदी यांच्या नेतृत्वाखाली देशात पूर्ण बहुमत असलेले सरकार आले तेव्हा पंतप्रधानांनी अशा क्षेत्रावर लक्ष केंद्रित केले ज्याकडे मानवाधिकाराबाबत बोलणाऱ्यांनी याआधी लक्ष दिले नव्हते, असे अमित शहा यांनी यावेळी सांगितले. देशातल्या कोट्यवधी गरिबांनाही समानतेचा अधिकार आहे आणि या वर्गाला मुलभूत सुविधा प्राप्त होतील तेव्हाच खऱ्या अर्थाने स्वातंत्र्य प्राप्त होईल. देशाचे संविधान या कोट्यवधी गरीबांनाही मुलभूत सुविधा प्राप्त करण्याचा अधिकार देते मात्र पंतप्रधान नरेंद्र मोदी यांच्या आधी याची दखल कोणी घेतली नव्हती असे शहा म्हणाले.
देशात गेल्या सात वर्षाच्या अल्पावधीत जे विकास कार्य झाले ते गेल्या 60 वर्षात झाले नव्हते. सात वर्षाच्या काळात नरेंद्र मोदी सरकारने 10 कोटी लोकांना स्वच्छता गृहे पुरवली, चार कोटी घरांना वीज आणि 13 कोटी कुटुंबातल्या महिलांना स्वच्छ इंधन म्हणजे गॅस सिलेंडर पुरवले आणि याद्वारे मानवाधिकारांचे रक्षण केल्याचे शहा यांनी सांगितले.
याबरोबरच दिव्यांग हे नाव देऊन संपूर्ण देशात सन्मानाची भावना बिंबवण्याचे कार्य या सरकारने केले. वर्तमान दृष्टीकोना अंतर्गत पंतप्रधान नरेंद्र मोदी यांनी कोट्यवधी लोकांच्या मानवाधिकारांचे रक्षण करण्याचे कार्य केले असल्याचे ते म्हणाले.
28 वर्षांच्या वाटचालीत राष्ट्रीय मानवाधिकार आयोगाने 20 लाखाहून अधिक प्रकरणांचा निपटारा केला आणि पिडीतांना 205 कोटी रुपयांपेक्षा जास्त नुकसान भरपाई दिली. मानवाधिकाराशी संबंधित सर्व क्षेत्रात नवी जागृती आणि जाणीव निर्माण करण्याच्या दृष्टीने कार्य केले.
कोठडी मृत्यू असो किंवा स्वच्छता कर्मचारी, आदिवासी, दलित यांचे अधिकार, मानवाधिकार आयोगाने प्रत्येक क्षेत्रात त्यांचा आवाज होण्याचा यशस्वी प्रयत्न केला असे गौरवोद्गार त्यांनी काढले. हा प्रवास यापुढेही असाच सुरु राहील अशी आशा त्यांनी व्यक्त केली.
S.Tupe/N.Chitale/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 144
पंतप्रधान कार्यालय
समाजातून अंमली पदार्थांचे संकट नष्ट करण्यासाठी सुरु असलेल्या प्रयत्नांची पंतप्रधानांनी केली प्रशंसा
पंतप्रधान नरेंद्र मोदी यांनी समाजाला अंमली पदार्थांच्या विळख्यातून मुक्त करण्यासाठी सुरु असलेल्या प्रयत्नांची प्रशंसा केली आहे.
केंद्रीय गृहमंत्री अमित शाह यांनी केलेल्या ट्विटवर पंतप्रधानांनी ट्विटद्वारे प्रतिक्रिया व्यक्त केली आहे :
"समाजाला अंमली पदार्थांच्या संकटातून मुक्त करण्यासाठी योग्य समन्वय आणि स्वयंप्रेरणेतून स्तुत्य उपक्रम"
भारतीय निवडणूक आयोग
नवे निवडणूक आयुक्त म्हणून सुशील चंद्रा यांनी पदभार स्वीकारला
नवी दिल्ली, 15 फेब्रुवारी 2019
देशाचे नवे निवडणूक आयुक्त म्हणून सुशील चंद्रा यांनी आज पदभार स्वीकारला.
15 मे 1957 रोजी जन्मलेले चंद्रा हे 1980 च्या भारतीय महसूल सेवा तुकडीतले अधिकारी आहेत. भारतीय महसूल सेवेत काम करताना चंद्रा यांनी उत्तर प्रदेश, राजस्थान, दिल्ली, गुजरात आणि महाराष्ट्र या राज्यांसाठी काम केले आहे. आंतरराष्ट्रीय कर आकारणी आणि तपास या क्षेत्रात चंद्रा यांचा दांडगा अनुभव आहे.
निवडणूक आयुक्त म्हणून पदभार स्वीकारण्यापूर्वी चंद्रा यांनी केंद्रीय प्रत्यक्ष करमंडळाचे अध्यक्ष म्हणून काम पाहिले आहे.
B.Gokhale/N.Chitale/P.Malandkar
(Visitor Counter : 99
मंत्रिमंडळ
भारत आणि उझबेकिस्तान यांच्यात कायदा व न्याय क्षेत्रातील सहकार्यावरील सामंजस्य कराराला केंद्रीय मंत्रिमंडळाची मान्यता
पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने भारत व उझबेकिस्तान दरम्यान कायदा व न्यायक्षेत्रामधील सहकार्यावरील सामंजस्य कराराला मंजुरी दिली आहे.
फायदेः
या करारामुळे भारत आणि उझबेकिस्तान दरम्यान कायदेविषयक सेवा उपलब्ध करून देण्यासंदर्भात सहकार्य वाढणार आहे. याअंतर्गत दोन्ही देशांमधील कायदेतज्ञ माहिती आदानप्रदान, दोन्ही देशांमधील भेटी आणि प्रशिक्षण कार्यक्रम राबवतील.
कृषी मंत्रालय
जम्मू-काश्मीरमध्ये वर्ष 2020-21 साठी सफरचंद खरेदीकरिता बाजार हस्तक्षेप योजनेच्या विस्ताराला केंद्रीय मंत्रिमंडळाची मान्यता
नवी दिल्ली, 21 ऑक्टोबर 2020
पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने जम्मू-काश्मीरमध्ये चालू हंगामासाठी म्हणजेच 2020-21 करीता सफरचंद खरेदीसाठी मार्केट हस्तक्षेप योजनेच्या  विस्ताराला मंजुरी दिली आहे. मागील हंगाम म्हणजेच 2019-20 मधील अटी व शर्तीनुसार ही मान्यता देण्यात आली आहे.
सफरचंद खरेदी केंद्रीय खरेदी संस्था अर्थात राष्ट्रीय कृषी सहकारी विपणन महासंघ लि.  कडून, राज्य नियुक्त एजन्सी अर्थात नियोजन व विपणन संचालनालय, फलोत्पादन व जम्मू व काश्मीर फलोत्पादन प्रक्रिया व विपणन महामंडळ  यांच्या माध्यमातून केली जाईल. ही खरेदी थेट सफरचंद शेतकऱ्यांकडून केली जाणार असून शेतकऱ्यांच्या खात्यात डीबीटी अर्थात थेट लाभ हस्तांतरण योजनेनुसार पैसे जमा केले जातील. या योजनेअंतर्गत 12 लाख मेट्रिक टन सफरचंद खरेदी केले जाणार आहे.
यासाठी सरकारने नाफेडला 2500 कोटी रुपयांच्या सरकारी हमीचा वापर करण्यास परवानगी दिली आहे. यामध्ये जर काही नुकसान झाले तर ते केंद्र सरकार आणि जम्मू-काश्मीर केंद्रशासित प्रदेश प्रशासन यांच्यात 50:50 च्या आधारावर सामायिक केले जातील.
मागील हंगामाची गठित नियुक्त किंमत समिती, या हंगामासाठी विविध प्रकारच्या सफरचंदांच्या किंमत निश्चित करण्यासाठी कायम ठेवली जाईल. जम्मू-काश्मीर केंद्रशासित प्रदेश प्रशासन, नियुक्त केलेल्या मंडीजमध्ये मूलभूत सुविधांची तरतूद सुनिश्चित करेल.
केंद्रीय स्तरावर केंद्रीय सचिवांच्या अध्यक्षतेखाली गठित नियंत्रण समिती व केंद्रशासित प्रदेश स्तरावर मुख्य सचिवांच्या अध्यक्षतेखाली गठित अंमलबजावणी व समन्वय समितीमार्फत खरेदी प्रक्रियेच्या सुरळीत व नियमित अंमलबजावणीचे परीक्षण केले जाईल.
या निर्णयामुळे सफरचंद उत्पादकांना एक प्रभावी विपणन व्यासपीठ उपलब्ध होईल आणि स्थानिक लोकांना रोजगार उपलब्ध होईल. तसेच शेतकऱ्यांना किफायतशीर मोबदल्याची खात्री मिळेल परिणामी जम्मू-काश्मीरमधील शेतकऱ्यांच्या उत्पन्नात वाढ होईल.
B.Gokhale/S.Tupe/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
पंतप्रधानांनी सीमा सुरक्षा दलाच्या  स्थापना दिनानिमित्त, बीएसएफ जवानांना दिल्या शुभेच्छा
पंतप्रधान श्री नरेंद्र मोदी यांनी सीमा सुरक्षा दलाच्या  स्थापना दिनानिमित्त, बीएसएफ जवानांना आणि त्यांच्या कुटुंबियांना शुभेच्छा दिल्या आहेत.
आपल्या ट्विट संदेशात पंतप्रधान म्हणाले;
"स्थापना दिनानिमित्त, @BSF_India परिवाराला शुभेच्छा. बीएसएफचा त्यांच्या धैर्य आणि व्यावसायिकतेसाठी सर्वत्र आदर केला जातो. भारताला सुरक्षित राखण्यासाठी हे दल महत्त्वपूर्ण योगदान देते आणि संकट आणि आपत्तीच्या वेळी अनेक मानवतावादी कार्यवाहीमध्ये आघाडीवर असते."
महिला आणि बालविकास मंत्रालय
सीमावर्ती भागातील बालकांच्या तस्करीला आळा घालण्यासाठी पायाभूत सुविधा उभारणीला सरकार मदत करणार
मानवी तस्करी रोखण्यासाठी सीमावर्ती भागातील 30 केंद्रांसह 788 मानवी तस्करी प्रतिबंधक केंद्रे कार्यरत
नवी दिल्ली, 11 जुलै 2023
सीमावर्ती भागातील राज्ये/ केंद्रशासित प्रदेशांना मानवी तस्करी पीडितांसाठी विशेषतः अल्पवयीन मुली आणि तरुण महिलांसाठी संरक्षक आणि पुनर्वसन गृह उभारणीसाठी आर्थिक सहाय्य देण्याचा निर्णय केंद्र सरकारने घेतला आहे. या घरांमध्ये निवारा, अन्न, वस्त्र, समुपदेशन, प्राथमिक आरोग्य सुविधा आणि इतर दैनंदिन गरजा यांसारख्या सुविधा पुरवल्या जातील.
पीडित मुलींना मिशन वात्सल्य योजनेतील मार्गदर्शक तत्वांनुसार प्रायोजकत्व उपलब्ध करून देण्यासाठी तंदुरुस्त असल्याचे जाहीर करण्यासाठी सीडब्लूसी समोर साद करण्यात येईल आणि त्यानुसार राज्ये/केंद्रशासित प्रदेशांना योग्य ती कार्यवाही करण्याची विनंती करण्यात येईल.
देशातील प्रत्येक जिल्ह्यात मानवी तस्करी प्रतिबंधक केंद्रे  उभारण्यासाठी/ बळकट करण्यासाठी केंद्र सरकारने सर्व राज्ये/केंद्रशासित प्रदेशांना निर्भया निधी अंतर्गत निधी उपलब्ध करून दिला आहे. त्याशिवाय सीमेवर पहारा देत असलेली बीएसएफ आणि एसएसबी यांसारख्या दलांना देखील मानवी तस्करी प्रतिबंधक केंद्रांसाठी निधी पुरवण्यात आला आहे. आजच्या तारखेपर्यंत सीमावर्ती भागातील 30 केंद्रांसह 788 केंद्रे कार्यरत आहेत.
मानवी तस्करीसाठी भारत हा मूळ स्थान त्याबरोबरच गंतव्य स्थान देखील आहे. नेपाळ, बांगलादेश आणि म्यानमार हे मानवी तस्करीचे स्रोत असलेले देश असून महिला आणि मुली यांना चांगले आयुष्य, रोजगार आणि भारतातील चांगल्या राहणीमानाचे आमिष दाखवून त्यांची तस्करी केली जात आहे. यापैकी बहुतेक अल्पवयीन मुली/ तरुण महिला असतात ज्यांची भारतात दाखल झाल्यानंतर विक्री केली जाते आणि त्यांना वेश्याव्यवसायात ढकलले जाते.
या मुली/ महिला बहुतेक वेळा मुंबई, दिल्ली, हैदराबाद इ. प्रमुख शहरांमध्ये पोहोचतात जिथून त्यांना देशाबाहेर मुख्यत्वे मध्यपूर्व किंवा आग्नेय आशियायी देशांमध्ये नेले जाते. त्यामुळेच या देशांच्या शेजारी असलेल्या देशांनी अधिक दक्ष राहण्याची गरज आहे आणि या तस्करीला बळी पडलेल्या पीडितांना मदत करण्यासाठी आणि त्यांचे पुनर्वसन करण्यासाठी या देशांमध्ये पुरेशा सोयीसुविधा असण्याची गरज आहे.
तसेच बाल न्याय कायदा, 2015  च्या कलम 51 नुसार मंडळ किंवा समिती सरकारी संस्था किंवा कोणत्याही कायद्या अंतर्गत नोंदणीकृत बिगर सरकारी संस्था यांची विशिष्ट कारणासाठी तात्पुरत्या स्वरुपात बालकाची जबाबदारी घेण्यासाठी त्या सक्षम आहेत का याची आवश्यक ती चौकशी करून त्यांची विहित निकषांनुसार निवड करतात आणि  मंडळ किंवा समिती उप-कलमांतर्गत त्यांची मान्यता लेखी नोंद केलेल्या कारणान्वये रद्द करू शकतात.
S.Kane/S.Patil/ P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 131